ועדת העבודה, הרווחה והבריאות, כנסת 18, פרוטוקול מספר 615, 2012-01-11 10:00

חיים כץ: בוקר טוב.

חיים כץ: היום יום רביעי בשבוע, ט"ז בטבת, 11 בינואר 2012.

חיים כץ: אני מתכבד לפתוח את ישיבת ועדת העבודה, הרווחה והבריאות.

חיים כץ: הנושא הוא תיקון מס' 9 לתקנון האחיד, שעניינו גיל קצבת הזקנה.

חיים כץ: בסערה גדולה ניהלנו לפני מספר שבועות – אם יותר משבוע זה שבועות – את נושא העלאת גיל הפרישה.

חיים כץ: שמענו שם על כל מיני עלויות שעלולות להיווצר ויכולים להשית על הגמלאים, כתוצאה מזה ששינו את גיל הפרישה לנשים.

חיים כץ: יחד עם זה, החוק עבר והתקנות לא תוקנו.

חיים כץ: זה נכון שהחוק יותר חזק מהתקנות, אבל הקרנות פועלות לפי התקנות והן לא ידעו לפעול.

חיים כץ: אפילו במסד האינטרנטי שלהן הן לא שינו את העניין, והנשים אצלן עוד פורשות בגיל 64, בדוחות שהם מקבלים.

חיים כץ: פנינו לאוצר, ואכן האוצר בתגובה מהירה הניח את שינוי התקנות.

חיים כץ: לפני שנאשר או לא נאשר את התקנות בהתאם למה שאמור להיות פה, גילוי נאות: קיימנו דיון היום בבוקר – מקדמי, לא קיבלו בו החלטות – אבל לפחות לפרוטוקול גם נציגי הקרנות וגם נציגי האוצר צריכים להגיד את מה שיש להם להגיד.

חיים כץ: אדוני בחולצה הלבנה, לפרוטוקול – איך קוראים לך?

חיים כץ: מה התפקיד שלך?

יואב בן אור: יואב בן אור.

יואב בן אור: אני המנהל המיוחד של הקרנות שבהסדר.

חיים כץ: בבקשה.

יואב בן אור: אני רוצה להגיד, שהתיקון הזה עולה כסף, הרבה כסף, כמיליארד ו-700,000 שקלים.

יואב בן אור: מישהו צריך לשלם את המחיר הזה.

יואב בן אור: אם המדינה לא שמה את הכסף הזה, המשמעות היא שהעמיתים משלמים אותו.

יואב בן אור: זה שעכשיו הם לא יראו את זה בדוחות שלהם, זה שאין הפחתה של הזכויות באופן מיידי, לא אומר שזה לא עולה כסף, וחשוב להבין את זה.

יואב בן אור: נכון בקרנות כמו שלנו לדאוג לאיזון באופן מתמיד.

יואב בן אור: כשמגדילים את ההתחייבויות צריך לפעול במקביל להקטין את ההתחייבויות או להגדיל את המקורות, בעצם להגדיל את צד הנכסים, וזה מה שאנחנו מצפים שיקרה בשינויי חקיקה עתידים שמתרחשים.

יואב בן אור: היינו מצפים שגם בתיקון הזה יימצא התיקון הראוי שמאזן או את ההתחייבויות או שמגדיל את הנכסים של הקרנות.

חיים כץ: האוצר.

אסי מסינג: אני אציג את התיקון בקצרה.

אסי מסינג: סעיף 78ט(ב) קובע את העקרונות שלפיהם ייקבע התקנון האחיד של קרנות הפנסיה שפרק ז'1 הוחל לגביהם.

אסי מסינג: בין העקרונות בסעיף האמור נקבע כי גיל הזכאות לקבלת קצבה מהקרנות האמורות יהיה לפי גיל הפרישה לפי כל דין.

אסי מסינג: פרק ז'1 עבר לפני חקיקתו של חוק גיל פרישה והמנגנון נקבע, שכשיועלה גיל הפרישה לפי כל דין כך גם יועלה גיל הזכאות לקבלת קצבה.

אסי מסינג: במקביל גם הממשלה לקחה על עצמה לסייע בגין הפער שבין אי העלאת גיל הפרישה לנשים ל-67 לעומת גיל פרישה לאשה שפרשה בחודש מאי, נדמה לי, 50, שהגיל שלה יהיה 64.

נעה בן שבת: מאי 53.

אסי מסינג: 53, סליחה.

אסי מסינג: הפער הזה ממומן על-ידי הממשלה.

אסי מסינג: המשמעות של יתרת השינויים שנעשים בגיל הפרישה זה הגדלת התחייבויות של הקרנות, בהנחה שהגיל נדחה כמו שמוצג כאן.

חיים כץ: מה זה בהנחה?

חיים כץ: יש דברים אחרים?

אסי מסינג: לא, כרגע זה המצב.

חיים כץ: אז זה לא בהנחה.

אסי מסינג: כמובן שיכול להיות שיהיה תיקון חקיקה, שיעלה את גיל הפרישה ל-67.

חיים כץ: לא יודע, יכול להיות גם תיקון חקיקה הפוך.

אסי מסינג: במצב הדברים הקיים, לפי התיקון לחוק גיל פרישה שנעשה לפני כשבועיים, שלא מועלה גיל הפרישה לנשים בחמש השנים הקרובות, ובמהלך 2016 אמור להתבצע מנגנון לפי פרק ד' לחוק גיל פרישה, היינו הקמת ועדה ציבורית, שצריכה להגיש את מסקנותיה לשר האוצר.

אסי מסינג: שר האוצר צריך לבחון את ההמלצות, ולהגיש את המלצותיו לוועדת הכספים של הכנסת.

אסי מסינג: ועדת הכספים של הכנסת צריכה לקבל החלטה עד ה-31 בדצמבר 2016 בדבר השאלה, האם לאשר את המלצותיו של השר.

אסי מסינג: בהיעדר החלטה של הוועדה, גיל הפרישה מועלה ל-64 בהתאם לנספח לחוק גיל פרישה.

אסי מסינג: מה שמוצע כאן זה לתקן את נספח א' לתקנון האחיד, שעניינו גיל הזכאות לקבלת קצבה, ולהתאימו לנספח שנקבע בחוק גיל פרישה כברירת המחדל.

חיים כץ: יש עוד מישהו להגיד פה משהו?

חיים כץ: אפילו לא נעמ"ת?

מאירה בסוק: יש, אבל אני רוצה פשוט רוצה להבין מה קרה.

חיים כץ: לא קרה כלום.

מאירה בסוק: בדיוק.

מאירה בסוק: המצב נשאר אותו מצב.

חיים כץ: התבגרנו בשבועיים.

מאירה בסוק: הם אומרים שיש פה עלויות.

מאירה בסוק: לפי מה שהבנו ממך ואני ראיתי את זה, העלויות לא גדלות.

מאירה בסוק: הנשים לא פורשות.

מאירה בסוק: הן נשארות לעבוד.

מאירה בסוק: אני לא מבינה למה אתם כל כך כל הזמן לוחצים.

חיים כץ: אוקיי.

חיים כץ: אז אנחנו נעבור להקראת התקנות.

נעה בן שבת: במקום נספח א' לתקנון האחיד, שעניינו גיל קצבת זקנה, יבוא האמור בנספח א' לתיקון זה.

נעה בן שבת: תחילתן של הוראות תיקון זה ביום 1 בינואר 2012.

נעה בן שבת: כאן מופיע נספח א' – גיל קצבת זקנה.

נעה בן שבת: השינוי מתחיל ממאי 1947 עד דצמבר 1954 – הגיל הוא 62.

נעה בן שבת: מינואר עד אוגוסט 1955 – 62 ו-4 חודשים.

נעה בן שבת: ספטמבר 1955 עד אפריל 1956 – 62 ו-8 חודשים.

נעה בן שבת: מאי עד דצמבר 1956 – 63.

נעה בן שבת: ינואר עד אוגוסט 1957 – 63 ו-4 חודשים.

נעה בן שבת: ספטמבר 1957 עד אפריל 1958 – 63 ו-8 חודשים.

נעה בן שבת: מאי 1958 ואילך – 64.

חיים כץ: גבר נשאר אותו דבר?

נעה בן שבת: גבר נשאר אותו דבר, וגם עד אפריל 1947 אין שינוי מהטבלה הקיימת.

חיים כץ: אוקיי.

חיים כץ: מישהו עוד רוצה להגיד משהו?

חיים כץ: לא.

חיים כץ: מי בעד אישור התקנות, ירים את ידו?

חיים כץ: בעד אישור התיקון – פה אחד

חיים כץ: כל חברי הכנסת שנמצאים פה הצביעו בעד שינוי התקנות, אחרי שהבינו מה אמרו נציגי הקרנות ומה אמרו נציגי האוצר, ואפילו מה אמרה נציגת נעמ"ת.

חיים כץ: והם הבינו תרתי משמע, לא כאילו הבינו.

חיים כץ: והם ימשיכו לפעול יחד עם האוצר ונציגי הקרנות על מנת לנסות ולשפר את מצב הגמלאים והמוקפאים בקרנות ה-so called גירעוניות הוותיקות שבהסדר, ויעשו הכול כדי שבעתיד לא יצטרכו להפעיל את סעיף 64, ולגעת בקצבאות של הגמלאים.

חיים כץ: תודה רבה.

גלי עציון: אפשר להגיד עוד מלה אחת?

חיים כץ: לא.

חיים כץ: חשוב מאוד?

גלי עציון: כן.

חיים כץ: יאללה.

חיים כץ: לפרוטוקול, איך קוראים לך?

גלי עציון: עורכת-דין גלי עציון מנעמ"ת.

חיים כץ: אמרת מילה, זהו.

חיים כץ: יאללה, דברי.

גלי עציון: ביקשנו לפני תיקון החוק, ואנחנו חוזרות ומבקשות, שגם האוצר וגם הוועדה הנכבדה ידונו בתיקוני חקיקה שיעודדו נשים לעבוד, ואז כולנו נצא בשכרנו, ולא נזדקק לסעיף ההוא.

חיים כץ: נפעיל את "ויסקונסין".

מאירה בסוק: לא, זה לא.

גלי עציון: לאו דווקא.

חיים כץ: טוב, או שנעודד או שלא נעודד.

חיים כץ: אוקיי.

חיים כץ: תודה רבה.

חיים כץ: הישיבה נעולה.